**Η ομιλία του Πάπα Ουρβανού Β΄ στην Κλερμόν της Γαλλίας (1095)** που σήμανε την έναρξη της Πρώτης Σταυροφορίας.

"Ω, φυλή των Φράγκων! Φυλή αγαπημένη και εκλεκτή του Θεού!

 Από τα σύνορα της Ιερουσαλήμ και από την Κωνσταντινούπολη κατέφθασε μια θλιβερή αγγελία, ότι μια καταραμένη φυλή, ολότελα αποξενωμένη από το Θεό, έχει βίαια εισβάλει στη γη αυτών των Χριστιανών και τους έχει αποδεκατίσει με λεηλασία και φωτιά. Ένα μέρος των αιχμαλώτων, τους οδήγησαν στη δική τους χώρα και ένα μέρος τους σκότωσαν με σκληρά βασανιστήρια. Καταστρέφουν τα ιερά, αφού τα μολύνουν με την ακαθαρσία τους. Το βασίλειο των Ελλήνων το έχουν πλέον διαμελίσει και του έχουν στερήσει επικράτεια τόσο απέραντη σε έκταση, ώστε δεν θα μπορούσε κανείς να την διασχίσει ούτε σε δύο μήνες.

 Σε ποιον, λοιπόν, εναποτίθεται ο άθλος να εκδικηθεί αυτές τις αδικίες και να ανακτήσει αυτήν την επικράτεια, αν όχι  σ' εσάς - σ' εσάς, που πάνω απ' όλους τους άλλους, ο Θεός έχει αποδώσει αξιοσημείωτη πολεμική δόξα, μεγάλη γενναιότητα και τη δύναμη να ταπεινώσετε τις κεφαλές όσων σας αντιστέκονται; Οι πράξεις των προγόνων σας ας σας ενθαρρύνουν - η δόξα και το μεγαλείο του Καρλομάγνου και των άλλων σας βασιλέων. Ο Πανάγιος Τάφος του Κυρίου και Σωτήρα μας, που τώρα κατέχεται από ρυπαρά έθνη, ας σας συνεγείρει. Το ίδιο και οι Άγιοι Τόποι, που είναι τώρα κηλιδωμένοι από το μίασμα...

Ας μην σας συγκρατήσουν τα υπάρχοντα σας, ούτε η αγωνία για τις οικογενειακές σας υποθέσεις. Επειδή αυτή η γη που τώρα κατοικείτε, κλειστή από κάθε πλευρά με θάλασσα ή βουνοκορφές, είναι πολύ στενή για το μεγάλο πληθυσμό σας. Με δυσκολία παράγει αρκετή τροφή για όσους την καλλιεργούν. Και γι' αυτό δολοφονείτε και κατασπαράζετε ο ένας τον άλλο, γι' αυτό πολεμάτε και γι' αυτό πολλοί από εσάς χάνονται στον εμφύλιο σπαραγμό.

 Αφήστε, λοιπόν, το μίσος να φύγει από εσάς. Αφήστε τις διαμάχες σας να τελειώσουν. Ξεκινήστε στο δρόμο για τον Πανάγιο Τάφο. Αρπάξτε αυτή τη γη από μια πρόστυχη φυλή και υποτάξτε την. Η Ιερουσαλήμ είναι μια γη πιο εύφορη απ' όλες τις άλλες, ένας παράδεισος απολαύσεων. Η βασιλική αυτή πόλη, που βρίσκεται στο κέντρο της γης, σας εκλιπαρεί να σπεύσετε να τη βοηθήσετε. Αναλάβετε αυτό το ταξίδι με προθυμία για τη συγχώρεση των αμαρτιών σας και να είστε σίγουροι για την αμοιβή της άφθαρτης δόξας στη Βασιλεία των Ουρανών.

Είναι θέλημα Θεού!"

**ΕΡΓΑΣΙΑ:** Κάποιος άραβας αιχμάλωτος μετά την πτώση των Ιεροσολύμων (1199) προσπαθεί να καταλάβει **γιατί χωρικοί της Δύσης ήρθαν από τόσο μακριά** παίρνοντας το ρίσκο ενός τόσο επικίνδυνου ταξιδιού.

**Είσαι ένας απ’ τους σταυροφόρους**. Μπορείς να του εξηγήσεις λαμβάνοντας υπόψη τα στοιχεία της ομιλίας του Πάπα στην Κλερμόν;